CELEX ID: 32011R0626
Publication Date: 2011-05-04

Document:
KOMISIJOS DELEGUOTASIS REGLAMENTAS (ES) Nr. 626/2011
2011 m. gegužės 4 d.
kuriuo papildoma Europos Parlamento ir Tarybos direktyva 2010/30/ES nustatant oro kondicionierių energijos vartojimo efektyvumo ženklinimo reikalavimus
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2010 m. gegužės 19 d. Europos Parlamento ir Tarybos direktyvą 2010/30/ES dėl su energija susijusių gaminių suvartojamos energijos ir kitų išteklių nurodymo ženklinant gaminį ir apie jį pateikiant standartinę informaciją (1), ypač į jos 10 straipsnį,
kadangi:
(1)
Direktyvoje 2010/30/ES nustatyta, kad Komisija turi priimti deleguotuosius teisės aktus dėl su energija susijusių gaminių, kurie turi didelį energijos taupymo potencialą ir kurių veiksmingumo lygiai atliekant lygiavertes funkcijas labai skiriasi, ženklinimo.
(2)
Oro kondicionierių energijos vartojimo efektyvumo ženklinimo nuostatos buvo nustatytos 2002 m. kovo 22 d. Komisijos direktyva 2002/31/EB, įgyvendinančia Tarybos direktyvą 92/75/EEB, dėl energijos sunaudojimo parodymo, ženklinant buitinius oro kondicionierius (2). Įgyvendinamąja direktyva nustatytos skirtingų technologijų oro kondicionierių skirtingos ženklinimo skalės, o energijos vartojimo efektyvumas nustatytas remiantis veikimu tik visu pajėgumu.
(3)
Oro kondicionierių suvartojama elektros energija sudaro didelę buitinei įrangai reikalingos elektros energijos dalį Sąjungoje. Nors energijos vartojimo efektyvumas jau pagerintas, oro kondicionierių suvartojamos energijos kiekį dar galima gerokai sumažinti.
(4)
Direktyva 2002/31/EB turėtų būti panaikinta, ir šiuo reglamentu turėtų būti nustatytos naujos nuostatos siekiant užtikrinti, kad energijos vartojimo efektyvumo etiketė skatintų gamintojus aktyviai imtis oro kondicionierių energijos vartojimo efektyvumo didinimo priemonių, ir spartinti efektyviai energiją vartojančių technologijų plėtrą rinkoje.
(5)
Šio reglamento nuostatos turėtų būti taikomos kondicionieriams „oras-oras“, kurių vėsinimo išėjimo galia yra mažesnė kaip 12 kW (arba šildymo išėjimo galia, jei aparate yra tik šildymo funkcija).
(6)
Per pastaruosius kelerius metus oro kondicionierių energijos vartojimo efektyvumas buvo labai sparčiai tobulinamas. Todėl kelios trečiosios šalys įvedė griežtus minimalius energijos vartojimo efektyvumo reikalavimus ir pradėta diegti naujas energijos vartojimo efektyvumo ženklinimo sistemas, pagrįstas sezoniniais rodikliais. Efektyviausi šiandieniniai gaminiai, išskyrus vieno ir dviejų ortakių oro kondicionierius, didele dalimi pranoksta Direktyvoje 2002/31/EB nustatytus A efektyvumo lygius.
(7)
Šiuo reglamentu įvedamos dvi energijos vartojimo efektyvumo ženklinimo skalės, pagrįstos pirmine gaminio funkcija ir tam tikrais vartotojui svarbiais aspektais. Kadangi oro kondicionieriai dažniausiai naudojami daline apkrova, jų efektyvumas turėtų būti bandomas pagal sezoninio efektyvumo matavimo metodą, išskyrus vieno ir dviejų ortakių oro kondicionierius. Sezoninio efektyvumo matavimo metode geriau atsižvelgta į inverteriu grindžiamą technologiją ir į šių prietaisų naudojimo sąlygas. Nustačius naują efektyvumo skaičiavimo metodą ir ekologinio projektavimo direktyvos įgyvendinimo priemone nustačius minimalius energijos vartojimo efektyvumo reikalavimus, aukštesnius negu dabartinė A klasė, oro kondicionieriai turės būti perklasifikuojami. Todėl reikėtų nustatyti naują sekcinių oro kondicionierių, į langą montuojamų oro kondicionierių ir sieninių oro kondicionierių energijos vartojimo efektyvumo A-G klasių skalę ir kas dvejus metus ją papildyti vienu „+“ iki bus pasiekta A+++ klasė.
(8)
Vieno ir dviejų ortakių oro kondicionieriams reikėtų toliau taikyti stabilaus energijos vartojimo efektyvumo rodiklius, nes šiuo metu inverterinių oro kondicionierių rinkoje nėra. Kadangi šių gaminių klasifikacijos keisti nereikia, vieno ir dviejų ortakių oro kondicionieriai turėtų būti klasifikuojami pagal A+++-D skalę. Nors šie gaminiai, kuriems būdingas mažesnis energijos vartojimo efektyvumas negu sekcinių oro kondicionierių, gali siekti tik A+ klasę A+++-D skalėje, efektyvesni sekciniai oro kondicionieriai gali būti klasifikuojami iki A+++ energijos vartojimo efektyvumo klasės.
(9)
Šiuo reglamentu turėtų būti užtikrinta, kad vartotojai gautų tikslesnę palyginamą informaciją apie oro kondicionierių efektyvumą.
(10)
Numatoma, kad šiame reglamente dėl energijos vartojimo efektyvumo ženklinimo ir reglamento, kuriuo įgyvendinama Europos Parlamento ir Tarybos reglamento direktyva 2009/125/EB nustatant oro kondicionierių ekologinio projektavimo reikalavimus (3), kasmet iki 2020 m. pavyktų sutaupyti po 11 TWh elektros energijos, palyginti su padėtimi, jeigu nebūtų imtasi jokių priemonių.
(11)
Oro kondicionieriaus skleidžiamas triukšmas galutiniams naudotojams gali būti svarbus aspektas. Siekiant, kad galutiniai vartotojai galėtų priimti pamatuotą sprendimą, oro kondicionieriaus etiketėje turėtų būti pateikiama informacijos apie gaminio skleidžiamą triukšmą.
(12)
Etiketėje pateikiama informacija turėtų būti gaunama taikant patikimus, tikslius ir pakartojamus matavimo metodus, kuriuos renkantis atsižvelgiama į pripažintą matavimo metodų pažangą, įskaitant 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus ir reglamentus teikimo tvarką (4), I priede išvardytų Europos standartizacijos institucijų priimtus darniuosius standartus, jei jų yra.
(13)
Šiame reglamente turėtų būti nustatyti vienodi oro kondicionierių etiketės formos ir joje pateikiamos informacijos turinio reikalavimai.
(14)
Be to, šiame reglamente turėtų būti nustatyti oro kondicionierių techninių dokumentų ir vardinių parametrų lentelės reikalavimai.
(15)
Be to, šiame reglamente taip pat turėtų būti nustatyti informacijos, kurią privaloma nurodyti oro kondicionierius parduodant bet kokiu nuotolinės prekybos būdu, taip pat jų reklamoje ir techninėje reklaminėje medžiagoje, reikalavimai.
(16)
Tikslinga numatyti šio reglamento nuostatų peržiūrą atsižvelgiant į technologijų pažangą.
(17)
Kad būtų lengviau pereiti nuo Direktyvos 2002/31/EB prie šio reglamento, derėtų nustatyti, kad pagal šio reglamento reikalavimus paženklinti oro kondicionieriai turėtų būti laikomi atitinkančiais Direktyvos 2002/31/EB nuostatas.
(18)
Tiekėjams, pageidaujantiems pateikti rinkai oro kondicionierius, kurie gali atitikti aukštesnės energijos vartojimo efektyvumo klasės reikalavimus, reikėtų leisti pateikti etiketes, kuriose nurodomos tos klasės, anksčiau negu data, nuo kurios tokias klases nurodyti privaloma.
(19)
Todėl Direktyva 2002/31/EB turėtų būti panaikinta,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šiuo reglamentu nustatomi elektrinių oro kondicionierių, kurių šaldymo, arba šildymo, jei gaminys šaldymo funkcijos neturi, vardinis pajėgumas yra ≤ 12kW, ženklinimo ir papildomos informacijos apie gaminį pateikimo reikalavimai.
2. Šis reglamentas netaikomas:
a)
prietaisams, kuriems naudojami ne elektros energijos šaltiniai;
b)
oro kondicionieriams, kurių kondensatoriaus arba garintuvo pusėje arba ir kondensatoriaus, ir garintuvo pusėse oras nenaudojamas kaip šilumnešis.
2 straipsnis
Apibrėžtys
Kartu su Europos Parlamento ir Tarybos direktyvos 2010/30/ES 2 straipsnyje (5) pateiktomis apibrėžtimis taikomos šios:
(1) oro kondicionierius- įrenginys, kuriuo galima vėsinti arba (ir) šildyti patalpos orą ir kuriame naudojamas garų suspaudimo elektriniu kompresoriumi ciklas, įskaitant papildomų funkcijų, pvz., sausinimo, oro valymo, vėdinimo ar papildomo oro šildymo naudojant elektrinį varžinį kaitinimą, turinčius oro kondicionierius, taip pat prietaisai, kuriuose gali būti naudojamas vanduo (garintuvo pusėje susidarantis kondensatas arba atskirai įpilamas vanduo) garinti ant kondensatoriaus su sąlyga, kad įrenginys gali veikti ir nenaudodamas vandens, t. y. naudodamas tik orą;
(2) dviejų ortakių oro kondicionierius- oro kondicionierius, kuriame vėsinamas arba šildomas oras pūsti pro kondensatorių (arba garintuvą) imamas iš lauko vienu ortakiu ir išpučiamas į lauką kitu ortakiu ir kuris visas įrengiamas erdvėje, kurios oras bus kondicionuojamas, arti sienos;
(3) vieno ortakio oro kondicionierius- oro kondicionierius, kuriame vėsinamas arba šildomas oras pūsti pro kondensatorių (arba garintuvą) imamas iš erdvės, kurioje yra įrenginys, ir išpučiamas už tos erdvės ribų;
(4) vardinis pajėgumas (P vardinis )- įrenginio garų suspaudimo ciklo šaldymo arba šildymo pajėgumas standartinėmis veikimo sąlygomis;
(5) galutinis vartotojas- oro kondicionierių perkantis arba jį pirkti ketinantis vartotojas;
(6) pardavimo vieta- oro kondicionierių rodymo ar siūlymo parduoti, išsinuomoti arba įsigyti išperkamąja nuoma vieta.
Daugiau II-VIII prieduose vartojamų apibrėžčių pateikta I priede.
3 straipsnis
Tiekėjų pareigos
1. Tiekėjai imasi a-g punktuose nurodytų veiksmų:
a)
kiekvieną oro kondicionierių tiekia su spausdinta etikete, kurioje nurodomos energijos vartojimo efektyvumo klasės, atitinkančios nustatytąsias II priede. Etiketė turi atitikti III priede nustatytą informacijos pateikimo formą ir turinį. Oro kondicionierių, kurie susideda iš viduje ir lauke montuojamų agregatų, kurių pajėgumo santykis yra 1, ir kurie nėra vieno ar dviejų ortakių oro kondicionieriai, atveju spausdintą etiketę pateikia bent lauke montuojamos oro kondicionieriaus dalies pakuotėje. Kitais atvejais informaciją jis gali pateikti ir laisvai prieinamoje interneto svetainėje;
b)
pateikia gaminio vardinių parametrų lentelę, nustatytą IV priede. Oro kondicionierių, kurie susideda iš viduje ir lauke montuojamų prietaisų, kurių pajėgumo santykis yra 1, ir kurie nėra vieno ar dviejų ortakių oro kondicionieriai, atveju gaminio vardinių parametrų lentelę jis pateikia bent lauke montuojamos oro kondicionieriaus dalies pakuotėje. Kitais atvejais informaciją jis gali pateikti ir laisvai prieinamoje interneto svetainėje;
c)
valstybių narių institucijų arba Komisijos prašymu joms elektronine forma pateikia V priede nustatytus techninius dokumentus;
d)
kiekvienoje konkretaus oro kondicionieriaus modelio reklamoje nurodo energijos vartojimo efektyvumo klasę, jei reklamoje atskleidžiama su energija susijusios informacijos arba nurodoma kaina. Jei gali būti daugiau kaip viena energijos vartojimo efektyvumo klasė, atitinkamai tiekėjas arba gamintojas nurodo bent vidutinio šildymo sezono šildymo režimo energijos vartojimo efektyvumo klasę. Tais atvejais, kai galutinis naudotojas negali apžiūrėti siūlomo gaminio, informacija pateikiama taip, kaip nustatyta VI priede;
e)
bet kokioje konkretaus oro kondicionieriaus modelio techninėje reklaminėje medžiagoje, kurioje apibūdinami konkretūs techniniai duomenys, nurodo to modelio energijos vartojimo efektyvumo klasę, nustatytą II priede;
f)
pateikia naudojimo instrukcijas;
g)
pakuotėje, gaminio dokumentuose ir visoje reklaminėje medžiagoje, ar ji būtų teikiama elektronine forma ar popieriuje, vieno ortakio oro kondicionieriai vadinami „vietiniais oro kondicionieriais“.
2. Energijos vartojimo efektyvumo klasė nustatoma taip, kaip išdėstyta VII priede.
3. Oro kondicionierių, išskyrus vieno ir dviejų ortakių oro kondicionierius, etiketės forma turi atitikti nustatytąją III priede.
4. Oro kondicionierių, išskyrus vieno ir dviejų ortakių oro kondicionierius, III priede nustatyta etiketės forma taikoma pagal tokį grafiką:
a)
oro kondicionierių, išskyrus vieno ir dviejų ortakių oro kondicionierius, tiekiamų rinkai nuo 2013 m. sausio 1 d., etiketės, kuriose nurodytos A, B, C, D, E, F, G energijos vartojimo efektyvumo klasės, turi atitikti III priedą taip: reversiniai oro kondicionieriai - III priedo 1 punkto 1 papunktį, oro kondicionieriai tik su vėsinimo funkcija - III priedo 2 punkto 1 papunktį, o oro kondicionieriai tik su šildymo funkcija - III priedo 3 punkto 1 papunktį;
b)
oro kondicionierių, išskyrus vieno ir dviejų ortakių oro kondicionierius, tiekiamų rinkai nuo 2015 m. sausio 1 d., etiketės, kuriose nurodytos A+, A, B, C, D, E, F, energijos vartojimo efektyvumo klasės, turi atitikti III priedą taip: reversiniai oro kondicionieriai - III priedo 1 punkto 2 papunktį, oro kondicionieriai tik su vėsinimo funkcija - III priedo 2 punkto 2 papunktį, o oro kondicionieriai tik su šildymo funkcija - III priedo 3 punkto 2 papunktį;
c)
oro kondicionierių, išskyrus vieno ir dviejų ortakių oro kondicionierius, tiekiamų rinkai nuo 2017 m. sausio 1 d., etiketės, kuriose nurodytos A++, A+, A, B, C, D, E energijos vartojimo efektyvumo klasės, turi atitikti III priedą taip: reversiniai oro kondicionieriai - III priedo 1 punkto 3 papunktį, oro kondicionieriai tik su vėsinimo funkcija - III priedo 2 punkto 3 papunktį, o oro kondicionieriai tik su šildymo funkcija - III priedo 3 punkto 3 papunktį;
d)
Oro kondicionierių, išskyrus vieno ir dviejų ortakių oro kondicionierius, tiekiamų rinkai nuo 2019 m. sausio 1 d., etiketės, kuriose nurodytos A+++, A++, A+, A, B, C, D energijos vartojimo efektyvumo klasės, turi atitikti III priedą taip: reversiniai oro kondicionieriai - III priedo 1 punkto 4 papunktį, oro kondicionieriai tik su vėsinimo funkcija - III priedo 2 punkto 4 papunktį, o oro kondicionieriai tik su šildymo funkcija - III priedo 3 punkto 4 papunktį;
5. Dviejų ortakių oro kondicionierių, tiekiamų rinkai nuo 2013 m. sausio 1 d., etiketės, kuriose nurodytos A+++, A++, A+, A, B, C, D energijos vartojimo efektyvumo klasės, turi atitikti III priedą taip: reversiniai oro kondicionierių - III priedo 4 punkto 1 papunktį, oro kondicionieriai tik su vėsinimo funkcija - III priedo 4 punkto 3 papunktį, o oro kondicionieriai tik su šildymo funkcija - III priedo 4 punkto 5 papunktį;
6. Vieno ortakio oro kondicionierių, tiekiamų rinkai nuo 2013 m. sausio 1 d., etiketės, kuriose nurodytos A+++, A++, A+, A, B, C, D energijos vartojimo efektyvumo klasės, turi atitikti III priedą taip: reversiniai oro kondicionierių - III priedo 5 punkto 1 papunktį, oro kondicionieriai tik su vėsinimo funkcija - III priedo 5 punkto 3 papunktį, o oro kondicionieriai tik su šildymo funkcija - III priedo 5 punkto 5 papunktį;
4 straipsnis
Prekiautojų pareigos
Prekiautojai užtikrina, kad:
a)
pardavimo vietoje esančio oro kondicionieriaus priekinis kraštas arba viršus būtų pažymėtas pagal 3 straipsnio 1 punktą tiekėjų pateikta aiškiai matoma etikete;
b)
prekiaujant oro kondicionieriais, kuriuos siūloma pirkti, išsinuomoti ar įsigyti išperkamąja nuoma ir kurių galutinis naudotojas negali apžiūrėti, būtų pateikiama pagal V ir VI priedą tiekėjo pateikta informacija;
c)
kiekvienoje konkretaus oro kondicionieriaus modelio reklamoje būtų nurodoma energijos vartojimo efektyvumo klasė, jei reklamoje atskleidžiama su energija susijusios informacijos arba nurodoma kaina. Jei gali būti daugiau kaip viena energijos vartojimo efektyvumo klasė, tiekėjas arba gamintojas nurodo bent vidutinio šildymo sezono energijos vartojimo efektyvumo klasę.
d)
bet kokioje konkretaus oro kondicionieriaus modelio techninėje reklaminėje medžiagoje, kurioje apibūdinami konkretūs techniniai duomenys, nurodoma (-os) to modelio energijos vartojimo efektyvumo klasė(s) ir pateikiamos tiekėjo pateiktos naudojimo instrukcijos. Jei gali būti daugiau kaip viena energijos vartojimo efektyvumo klasė, tiekėjas arba gamintojas nurodo bent vidutinio šildymo sezono energijos vartojimo efektyvumo klasę.
e)
pakuotėje, gaminio dokumentuose ir visoje reklaminėje medžiagoje, ar ji būtų teikiama elektronine forma ar popieriuje, vieno ortakio oro kondicionieriai vadinami „vietiniais oro kondicionieriais“.
5 straipsnis
Matavimo metodai
Pagal 3 straipsnį pateiktina informacija nustatoma patikimais, tiksliais ir pakartojamais matavimo metodais, kuriuos renkantis atsižvelgiama į pripažintus pažangiausius skaičiavimo ir matavimo metodus, kaip nurodyta VII priede.
6 straipsnis
Rinkos priežiūros tikslais taikoma patikros procedūra
Valstybės narės atitiktį nurodytai energijos vartojimo efektyvumo klasei, atitinkamai metinį arba valandinį suvartojamos energijos kiekį ir skleidžiamo triukšmo vertes įvertina taikydamos VIII priede nurodytą procedūrą.
7 straipsnis
Persvarstymas
Komisija, atsižvelgdama į technologijų pažangą, persvarsto šį reglamentą ne vėliau kaip po penkerių metų nuo jo įsigaliojimo. Visų pirma bus skiriamas dėmesys visiems įvairių gaminių tipų rinkos dalies reikšmingiems pokyčiams.
8 straipsnis
Panaikinimas
Direktyva 2002/31/EB panaikinama nuo 2013 m. sausio 1 d.
9 straipsnis
Pereinamojo laikotarpio nuostata
1. Visi oro kondicionieriai, pateikti rinkai anksčiau kaip 2013 m. sausio 1 d., turi atitikti Direktyvos 2002/31/EB nuostatas.
10 straipsnis
Įsigaliojimas ir taikymas
1. Šis reglamentas įsigalioja dvidešimtąją dieną po jo paskelbimo Europos Sąjungos oficialiajame leidinyje.
2. Jis taikomas nuo 2013 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. gegužės 4 d.

EuroVoc Classification:
Level 1: 100147
100159
100160
100155
Level 2: 100273
100244
100263
100195
100196
Level 3: 138
13
87
2498
4414
2090
All Descriptors: 142
1425
2063
2081
6012
642
893